
проект на Наредба за изменение и допълнение на 
на Наредба № Н-12 от 17.07.2014 г. за условията и реда за 
предоставяне на финансова или материална помощ и за 
предоставяне на помещения във военните клубове или в 
сгради в управление на Министерството на отбраната или 
структурите на пряко подчинение на министъра на отбраната 

I. Причини, които налагат приемането на акта:
С Наредба № Н-12 от 17.07.2014 г. се определят условията и редът за предоставяне на финансова или материална помощ и за предоставяне на помещения във военните клубове или в сгради в управление на Министерството на отбраната или структурите на пряко подчинение на министъра на отбраната. 
Предлаганите промени в Наредбата са свързани с предоставянето на материална помощ и реда за предоставяне на помещения. Целта на промените е да се оптимизират текстове в Наредбата и да се прецизират текстове и промени от технически характер във връзка с доклада на комисия от Инспектората на Министерството на отбраната, с рег. № 21-15-21/19.05.2025 г., както следва:
1. Промени от технически характер и прецизиране на текстове: предвижда се прецизиране на текста в чл. 33, ал. 4, относно кръга лица – председател, член или секретар на комисията по чл. 34, ал. 1 от Наредбата, които служебно извършват справки  в Агенция по вписванията и Национална агенция за приходите относно актуалното състояние от Търговски регистър и регистъра на юридическите лица с нестопанска цел, както и наличие или липса на задължения. При сега действащата разпоредба само председателят може да извършва такива справки, което на практика се явява предпоставка за липсата на експедитивност в работата на комисията.
С промените се предоставя възможност не само председателят, но и член или секретар на комисията да извършва служебно необходимите справки. Снабдяването по служебен път с посочената информация е предпоставка за уважаване или отхвърляне на искането за предоставяне на помещение. 
2. Промени, произтичащи от практиката до момента: отчитайки установените от практиката случаи се предлага изменение в чл. 26 от Наредбата, относно реда за предоставяне на материална помощ – изменението засяга разпоредбите на чл. 26 и чл. 28, като текста на чл. 28 се инкорпорира в чл. 26. С промяната се постига уеднаквяване на идентични текстове от Наредбата, касаещи искане съответно на материална или финансова помощ или предоставяне на помещения.  

С предложените изменения и допълнения се запазва действащият към момента механизъм за подпомагане на лицата по чл. 2 от Наредбата, като се внася гореизложената конкретика. В ПЗР се предвижда промените в Наредбата да влязат в сила от деня на обнародването в Държавен вестник.

II. Цели, които се поставят с предлаганите промени в Наредбата:
1. Прецизиране и оптимизиране съдържанието на текстове от Наредбата, отнасящи се до условията, на които следва да отговарят субектите, които искат предоставяне на материална помощ и помещения.
2. Изменение в текста на чл. 33, ал. 4 с цел въвеждане на по-ясни и прозрачни механизми и създаване на условия за по-добра експедитивност в работата.
3. Промени в разпоредбите на чл. 26 и чл. 28, целящи тяхното прецизиране и оптимизиране на съдържанието, за да бъдат уеднаквявани идентични текстове от Наредбата, касаещи предоставянето на материална помощ и реда за предоставяне на помещения.

III. Финансови и други средства, необходими за прилагането на новата уредба:
Издаването на проекта на Наредба не води до необходимост от допълнителни финансови средства.

IV. Очаквани резултати от прилагането:
С актуализирането на текстовете на Наредбата се прецизират условията и реда за предоставяне на финансова или материална помощ и за предоставяне на помещения във военните клубове или в сгради в управление на Министерството на отбраната или структурите на пряко подчинение на министъра на отбраната.
 
V.     Анализ за съответствие с правото на Европейския съюз
Проектът на Наредба не предвижда въвеждане на европейско законодателство, поради което не е изготвена справка за съответствие с правото на Европейския съюз. 
